Fluisteringe en voorbodes van rampe - Suider Kruis
Home » Fluisteringe en voorbodes van rampe
Fluisteringe en voorbodes van rampe
Posted on 12 November 2020 27 Desember 2020
Mag die vrede van die HERE wat alle verstand te bowe gaan julle harte op Hom gefokus hou. Onthou dat as die HERE die stad nie bewaar nie, tevergeefs waak die wagter. (Psalm 127:1)
Wees versigtig na wie julle luister en wat julle lees, want nie alles wat jy hoor of lees lei tot stigting in die HERE nie. Baie keer gebeur dit dat dit waarna jy luister of sien jou so bekommerd maak oor die toekoms dat dit die vrede wat jy in Jesus het versteur.
So kry jy ook Kinders van die HERE wat hulle skuldig maak aan die versprei van hierdie stories. Internet is vol van hierdie sogenaamde Internet Profete wat boodskappe versprei oor rampe wat gaan kom; sogenaamde bewyse wat gevind is oor massiewe groot aardbewings wat binne kort gaan plaasvind of die Rooms Katolieke Pous wat gesê het dat die kerk satan gaan aanbid; noem dit maar op! Hierdie mense bedoel seker goed, maar hulle word deur satan gebruik sonder dat hulle dit weet. Onthou, ware profete inspireer jou om die HERE te volg en om Sy vrede en Sy instruksies vir jou lewe te volg. Ware profete versprei nie vrees nie!
Enige voorbereidings wat ons maak om onsself te beskerm teen dit wat moet gebeur, gaan alles verniet wees omdat ons die HERE nie in hierdie voorbereidings ken nie. As jy geheel en al op Jesus vertrou, dan sal niks met jou gebeur sonder die Wil van God nie en dan sal dit ook nie vir jou nodig wees om enige voorbereidings te tref nie, want Jesus sal vir jou sorg! Die Bybel sê so!
Daar is siele wat gered moet word in hierdie laaste oomblikke en dis ons werk as Bruid van Jesus om die boodskap uit te dra. Jy hoef nie fisies die Woord te verkondig nie, maar jy kan die boodskap van Jesus uit dra deur jou manier van optree. Maar in plaas daarvan is mense besig om die heel jongste nuus brokkies te versamel en aan te stuur. Julle aandag is op selfbehoud en nie die HERE nie. Die HERE is nie gelukkig met dit nie, want Hy sal ons beskerm as ons binne Sy Wil lewe. Maar as jy besig is om jouself te beskerm, dan gaan die HERE nie inmeng nie.
Bly in die HERE en bly besig met jou opdrag soos jy dit van die HERE ontvang het en die HERE sal jou seën. Hy sal jou beskerm as slegte dinge gebeur omdat jy die Wil van die HERE doen! Verstaan julle? Die HERE is ons enigste beskerming en niks anders nie.
Hoe baie vals alarms was daar al op Internet versprei? Duisende! Hoeveel het waar geword? Nie een nie! Sien julle nie dat julle betower word deur sogenaamde "profetiese boodskappe" nie? Satan is besig om jou te speel soos 'n viool! Ja, ons is in die end tyd en slegte dinge gaan gebeur, maar die HERE bly GOD en Hy is in beheer!
Hierdie boodskap is graan korrels direk uit die HERE se hand uit en nie van graan verkopers af nie. Luister as jy ore het om te luister.
Ek besef dat hierdie 'n baie sterk boodskap is, maar dit is die hele punt en die HERE wil hê hierdie boodskap moet insink. Bekeer julle van hierdie selfsugtige gewoonte as jy voel die HERE praat met jou. Die van julle wat reeds op die regte pad is, het niks om te vrees nie.